હવે, મુદ્દો એ છે કે લીડિંગની પથારી ફેરવીને, ફૉન્ટ્સ એટલે અક્ષરો નાના, હજી નાના, એનાથી પણ નાના કરી કરીને, ઠાંસીઠાંસીને સમાચારો ભરવાના હાસ્યાસ્પદ પ્રયાસો કરીને પછી, કોઈ એ સમજતું કેમ નથી કે આમાંના કેટલા સમાચાર કામના, તાજા, સાંપ્રત અને આપણા વાચકો માટે અર્થપૂર્ણ? ક્વૉન્ટિટી અને ક્વૉલિટી વચ્ચેનો ભેદ સમજ્યા વિના આ રીત પાછળ રઘવાયા થવાનો અર્થ નથી. ડિટ્ટો આ મુદ્દો લાગુ પડે છે તસવીરોની ઘટતી સાઇઝ અને સંખ્યાને. એવું કેમ ના થઈ શકે કે લાંબાલચક, કંટાળાજનક અને સડિયલ સમાચારો છાપવા કરતાં એક સુંદર તસવીર મૂકી, સાથે ફૉટો કેપ્શન અને પત્યું.